Lana Ciganić, 8. b
Zamislite da ste ponovno peti razred. Koje pitanje biste postavili sebi danas? 
Kada sam ja bila peti razred, zamišljala sam sebe kao osmašicu. Misao mi se vrtjela po glavi, nije mi dala sna, ali zato danas živim taj san. Bolje rečeno, živjela sam ga. 
Sada smo završili osmi razred i odjednom trebamo razmišljati o svojim budućnostima. Trebamo razmišljati pet godina unaprijed, paziti na svoj odabir škole koji nas može ili oduševiti ili razočarati. Odjednom te svi ispituju o srednjoj školi i trebaju tvoj odgovor, ali ga ni ti nemaš. No, kada stavimo srednje škole sa strane, možemo se prisjetiti posljednjih osam godina. Sva ispitivanja, prepisivanja, pa čak i slikanja ispita te znoj koji nas je oblio pred učiteljicama. Sve je to sada iza nas. U srednjoj se sjetite svoje osnovne škole. Sjetite se pernica koje su često letjele po razredu, od jednog kraja na drugi, sjetite se onog dugog reda od porte pa skroz do kuhinje, automata kod kojeg smo stalno stajali, učitelja koji su nam stalno govorili da krenemo prema razredima, da se maknemo iz WC-a jer nas je bilo previše, da sjednemo kada su ulazili u razrede. Sjetite se polaska kući s našeg posljednjeg izleta. 
[bookmark: _GoBack]Naravno, zahvaljujemo vama, učiteljicama i učiteljima razredne i predmetne nastave koji su vjerovali u nas te imali strpljenja učiti s nama. Zahvaljujemo svim razrednicama koje su rješavale i one nemoguće probleme između nas. Zahvaljujemo ravnateljici koja brine o našoj školi i sigurnosti. Zahvaljujemo čistačicama za urednu i čistu školu, za svaku kap znoja koju su prolile zbog nas. Zahvaljujemo domarima što su stalno na porti pazili na naš ulaz i izlaz iz škole, što su nam popravljali staklo slomljenog grba. Zahvaljujemo kuharicama za topli obrok svakoga dana. Zahvaljujemo stručnoj službi koja je uvijek bila otvorena za razgovore ako nam je bilo potrebno, ako nas je nešto tako jako povuklo u brigu. 
Briga će sada biti više, toga moramo biti svjesni, ali ponekad je i dobro zaboraviti na njih. Počinje novo poglavlje naših života, a da nismo ni svjesni. Nedostajat će nam ljudi ovdje. Sjećat ćemo se osmog razreda kada sjednemo u klupe potpuno novih škola gdje nam je sve strano. Možda sada to zvuči strašno, ali samo zamislite kako će se sve promijeniti na bolje za točno godinu dana. Zbog toga, nemojmo zaboraviti tko smo bili ovdje kada zakoračimo kroz vrata koja su otvorena prema našoj budućnosti.
Sretno svima dalje u srednjim školama. Tko zna, možda nam se putevi ponovno isprepletu.
Napisala
Tamara Čehulić, 8. b
